Nädalavahetusel Itaalia jalgpalli kõrgliiga avamängus Verona Hellasega 0:0 viiki mänginud AS Romale kanti tagantjärele sisse 0:3 kaotus, sest tippklubi saatis väljakule mängija, kes ei oleks tohtinud kohtumises osaleda.
Roma eest käis laupäevases mängus väljakul juulis 23-aastaseks saanud Amadou Diawara, keda võistkond ei olnud enne hooaja algust registreerinud esindusmeeskonda, kuid kes ei lähe mõistagi enam arvesse ka kuni 22-aastaste mängijate arvestuses.
Itaalia päevaleht La Gazzetta dello Sport kirjutab, et Roma apelleerib ilmselt otsuse, vihjates sellele, et reeglite vastu eksiti tahtmatult.
Viimati sai mõni Serie A võistkond sarnasel alusel tehnilise kaotuse 2016. aastal, kui Sassuolo saatis Pescara vastu murule Antonino Ragusa, keda polnud avavileks ametlikult veel klubi mängijaks registreeritud.
Toimetaja: Anders Nõmm